"Patri! Minix xi qaddis! Qaddisa!" Inkella "taħsibnix xi qaddis! Qaddisa!" Huma ħafna li jgħiduli hekk. Taħt diversi ċirkustanzi. F'għadd differenti ta' ambjenti. Kollox sew ħija! Oħti! Nemmnek! U nafda f'dak li qed tgħidli! L-għaliex lanqas jien ma jien xi qaddis. Fija wkoll nagħraf id-dnubiet. In-nuqqasijiet. Id-dgħjufijiet. Mela Patri! Ibqa' saqajk mal-art u ħalli l-Mulej itellgħek hu u mhux tiddebben fuq il-ponot ta' subjgħajk! Għax inkella, jekk twebbes rasek u qalbek, jekk titkabbar, tibqa' ma tidhirx! Tibqa' daqs naqra! Illum, il-Ħadd 1 ta' Novembru, niċċelebraw bil-ferħ il-Festa tagħhom kollha. Tal-Qaddisin! Qaddisin fl-istorja kien hawn minn ta' kull tip. Klassi soċjali. Edukazzjoni. Kapaċitajiet. Etajiet. U sess ukoll. Il-Mulej jaħdem b'modi differenti ħafna minna l-bnedmin. U mnalla tafux! L-għaliex kieku ċertu nies dejjem jibqgħu l-art imsieken! Mal-Mulej mhux importanti lil min taf. Lanqas lil min jista' jgħaddilek dik il-kelma li minn xejn tagħmlek kollox. Il-Mulej għandu kriterju wieħed li bih il-persuna tkun tista' tidħol f'Saltnatu: jekk il-persuna wettqitx, tul ħajjitha, ir-rieda ta' Alla għaliha. Fil-vanġelu skont San Mattew Ġesù m'għandux kantunieri. Dirett tad-diretti ħbieb! "Mhux kull min jgħidli, 'Mulej, Mulej', jidħol fis-Saltna tas-Smewwiet, iżda min jagħmel ir-rieda ta' Missieri li hu fis-smewwiet!" (Mt 7:21). Faċli ħafna li, għax il-Mulej ta lil xi wħud il-ministeru li jkeċċu x-xjaten f'ismu, jafu jippriedkaw jew jiktbu, inkella jagħmlu ħafna mirakli f'ismu, dawn jistgħu jibqgħu ċerti li b'daqshekk għal ġewwa! U tgħid mhux hekk! Ejja ma nimlix rasi b'dawn l-affarijiet! Jissokta Ġesù: "F'dak il-jum ikun hemm ħafna li jgħiduli, 'Mulej, Mulej, m'hux f'ismek ħabbarna aħna, u m'hux f'ismek keċċejna x-xjaten u f'ismek għamilna ħafna mirakli?' Mbagħad jien ngħidilhom, 'Lilkom qatt ma kont nafkom! Warrbu minn quddiemi, intom li tagħmlu l-ħażen!' " (Mt 7 :22-23). Il-messaġġ huwa ċar u tond! Jidħol fis-sema mhux min, minħabba f'dawn il-kariżmi, isir magħruf jew magħrufa. Il-fatt li ħafna nies jafuni u jfaħħruni minħabba dawn id-doni mhijiex garanzija biex b'hekk nidħol fis-Saltna! Wara kollox dawn id-doni ġew mogħtija lili b'xejn biex bihom naqdi u qatt ninqeda! Mela l-kriterju skont il-Mulej li bih nidħol fis-Saltna huwa ferm differenti! Biex nidħol fis-sema irrid inbati! U inbati ħafna minħabba Ġesù! F'San Luqa Ġesù jgħidilna: "Tħabtu biex tidħlu mill-bieb id-dejjaq, għax kif ngħidilkom jien, ħafna għad ifittxu li jidħlu u ma jirnexxilhomx. Għax meta sid id-dar ikun qam jagħlaq il-bieb, intom tibqgħu barra, u tibdew tħabbtu l-bieb u tgħidu, 'Mulej, iftħilna.' Iżda hu jweġibkom u jgħid, 'Ma nafx mnejn intom.' Mbagħad taqbdu tgħidulu, 'Kilna u xrobna miegħek aħna, u int għallimt fil-pjazez tagħna.' Hu jwieġeb u jgħidilkom, 'Ma nafx mnejn intom; morru minn quddiemi, intom ilkoll li tagħmlu dak li m'hux sewwa!' Hemmhekk ikun hemm il-biki u tgħażżiż tas-snien, meta taraw lil Abraham u lil Iżakk u lil Ġakobb u l-profeti kollha fis-Saltna ta' Alla, u intom imkeċċija 'l barra" (Lq 13:24-28). Meta ħaddieħor isir jobogħdna, jaqtagħna minn miegħu jew magħha, jgħid kontrina, l-għaliex aħna ta' Ġesù Kristu, hemm inkunu tassew qiegħdin fil-qdusija! Meta ngħixu u niddefendu t-tagħlim ta' Ġesù fuq il-bniedem, aħna ta' Ġesù! U la qed inbatu minħabba fih ħa nibqgħu ċerti li se jiddefendina żgur. Anzi! Jagħtina l-ħajja ta' dejjem! Fil-vanġelu skont San Mattew Ġesù jgħidilna: "Henjin dawk li huma ppersegwitati minħabba s-sewwa, għax tagħhom hija s-Saltna tas-Smewwiet. Henjin intom, meta jgħajjrukom u jippersegwitawkom u jaqilgħu kull xorta ta' ħażen u gideb kontra tagħkom minħabba fija. Ifirħu u thennew, għax ħlaskom kbir fis-smewwiet. Hekk kienu jippersegwitawhom lill-profeti li kienu qabilkom" (Mt 5 :10-12). Hawn bżonn il-qaddisin illum. Nies li ma jibżgħux għal ġildhom. Imma jibżgħu iva għall-Mulej li jgħix fihom! M'aħnix qaddisin. Imma ejjew inħalluħ jagħmilna! Hawn bżonn!
Minix xi qaddis/a!